Karen Hækkerup (S), 2014-01-30:
Jeg synes, det har været spændende at høre de forskellige synspunkter og høre den debat, som har udfoldet sig i salen.
Og selv om der har været andre ting på den politiske himmel, tror jeg alligevel, at vi kommer til at arbejde videre med de her emner, for det er selvfølgelig rigtig, rigtig vigtige emner.
Først og fremmest vil jeg gerne sige, som jeg også nævnte det i min tale, at Politiets Efterretningstjenestes indsats mod spionage i vidt omfang bygger på at være en forebyggende indsats, for tjenesten anvender nogenlunde de samme efterforskningsmetoder som det øvrige politi gør, dvs. afhøringer, ransagninger og indgreb i meddelelseshemmeligheden, og endelig har man også mulighed for at indhente oplysninger gennem overvågning og gennem kilder i relevante miljøer og personkredse.
Når det er sagt, er det også meget tydeligt beskrevet, hvad det er for en lovgivning, der dækker anvendelsen af de arbejdsmetoder, der bliver brugt i PET.
Det vil sige, at hvis man eksempelvis skal arbejde sammen med udenlandske efterretningstjenester, som jo er det, som vi har talt om, så er det en absolut nødvendighed, at det samarbejde naturligvis finder sted inden for lovens rammer.
Det betyder, at hvis der i forbindelse med det samarbejde foretages aflytninger af telefoner eller lignende, sker det i overensstemmelse med retsplejelovens regler, og så kræver det f.eks. en dommerkendelse.
Sådan foregår det ikke.
Man opererer ikke på den måde pr. stedfortræder.
Hvis vi samarbejder om noget, sker det i overensstemmelse med dansk ret, og hvis vi samarbejder om noget, sker det sådan, at der skal være en dansk ret, som naturligvis skal godkende det, som skal finde sted.
Så blot for at understrege det en gang til: Udenlandske tjenester må ikke operere på egen hånd i Danmark.
Hvis de skal foretage sig noget i Danmark, skal det naturligvis ske i forståelse med de danske efterretningstjenester.
På den måde kan vi sikre os, at samarbejdet ikke strider mod dansk ret.
Det var lidt af det sådan overordnede.
Så har der været nogle spørgsmål i forhold til Snowden og i forhold til, hvilke oplysninger og historier som kommer frem.
Det ønsker jeg på sin vis ikke rigtig at deltage i spekulationer om.
Hvis der kommer noget frem, forholder vi os naturligvis til det og svarer på det.
Der har over de sidste måneder været mange ting; der har været skrevet side op og side ned i forskellige indenlandske og udenlandske aviser, og det følger vi selvfølgelig meget tæt med i og finder ud af og vurderer, om der er nogle påstande i noget af det, der bringes frem, som skal håndteres på den ene eller den anden måde.
I forhold til spørgsmålet om COP15 vil jeg bare nøjes med at henvise til den meget, meget klare udtalelse, som forsvarsministeren i dag er kommet med, hvor forsvarsministeren jo klart siger, at han ikke kan genkende det billede, som Informations artikel tegner af NSA og Danmark.
Så hvis der er yderligere spørgsmål vedrørende COP15, vil jeg gerne bede om, at de bliver stillet til forsvarsministeren.
Med hensyn til CSC er det Digitaliseringsstyrelsens direktør, som har udtalt sig om det.
Og som jeg har forstået det, har han udtalt, at han har tiltro til, at CSC, som de skal, overholder dansk lovgivning.
Det har jeg sådan set ikke yderligere at tilføje.
I øvrigt bliver jeg nødt til også at sige, at kommer der yderligere spørgsmål om det – der er sikkert også allerede besvaret skriftlige spørgsmål om det – hører de under finansministerens ressort, og jeg vil anmode om, at man stiller spørgsmålene til ham.